A Bizottság 1162/2002/EK rendelete

(2002. június 28.)

a 2092/91/EGK tanácsi rendeletben a harmadik országokból származó behozatalra előírt szabályozás végrehajtására vonatkozó részletes szabályok megállapításáról szóló 94/92/EGK rendelet módosításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 473/2002/EK bizottsági rendelettel [1] módosított, a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendeletre [2] és különösen annak 11. cikke (1) bekezdésére,

mivel:

(1) Azon harmadik országoknak a 2092/91/EGK rendelet 11. cikke (1) bekezdésében előírt jegyzékét, amelyekből egyes, ökológiai termeléssel előállított mezőgazdasági termékeknek a Közösségben történő forgalmazáshoz származniuk kell, a legutóbb a 2589/2001/EK rendelettel [3] módosított 94/92/EGK bizottsági rendelet [4] melléklete határozza meg. Ez a jegyzék a 2092/91/EGK rendelet 11. cikkének (2) bekezdésével összhangban készült.

(2) Új-Zéland kérelmet nyújtott be a Bizottsághoz a 2092/91/EGK rendelet 11. cikkének (1) bekezdésében előírt jegyzékbe történő felvétele iránt. Az új-zélandi hatóságok benyújtották a 94/92/EGK rendelet 2. cikkének (2) bekezdése alapján kért adatokat.

(3) Ezeknek az adatoknak a vizsgálata és az ezt követően Új-Zéland hatóságaival folytatott megbeszélések alapján megállapítást nyert, hogy az Új-Zélandon a mezőgazdasági termékek előállítására és annak ellenőrzésére vonatkozó szabályok egyenértékűek a 2092/91/EGK rendeletben meghatározottakkal.

(4) Az Új-Zélandból az Európai Közösségbe irányuló behozatal jelenleg a 2092/91/EGK rendelet 11. cikke (6) bekezdésének megfelelően történik. A biogazdálkodásból származó élelmiszerek hatósági minőségbiztosítására vonatkozó programhoz (Food Official Organic Assurance Programme) történő alkalmazkodáshoz a termelőknek és az exportőröknek átmeneti időszakra lesz szükségük.

(5) Új-Zéland jegyzékben való feltüntetésének érvényességi ideje az Új-Zélandon ténylegesen alkalmazott termelési előírásoknak és ellenőrzési intézkedéseknek a 2092/91/EGK rendelet 11. cikke (5) bekezdésében előírt helyszíni ellenőrzése során kapott eredménytől függ.

(6) Új-Zéland hatóságai minden olyan szükséges garanciát és adatot benyújtottak a Bizottságnak, amely igazolja, hogy az ellenőrző szervezetek a 2092/91/EGK rendelet 11. cikkének (2) bekezdésében megállapított feltételeknek megfelelnek.

(7) A 94/92/EGK rendeletet ezért ennek megfelelően módosítani kell.

(8) Az e rendeletben előírt intézkedések összhangban vannak a 2092/91/EGK rendelet 14. cikkében említett bizottság véleményével,

ELFOGADTA EZT A RENDELETET:

1. cikk

A 94/92/EGK rendelet melléklete az e rendelet mellékletében feltüntetettek szerint módosul.

2. cikk

A 2092/91/EGK rendelet 11. cikkének (1) bekezdése b) pontjában említett tanúsítványt 2003. június 30-án véget érő átmeneti időszakban Új-Zéland Mezőgazdasági és Erdészeti Minisztériuma (MAF) is kibocsáthatja azon termékek esetében, amelyekre vonatkozóan ugyanazon rendelet 11. cikkének (6) bekezdése szerinti behozatali engedélyt adtak és jelentettek be, feltéve, hogy az engedélyt 2002. július 1-je előtt adták.

3. cikk

Ez a rendelet 2002. július 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. június 28-án.

a Bizottság részéről

Franz Fischler

a Bizottság tagja

[1] HL L 75., 2002.3.16., 21. o.

[2] HL L 198., 1991.7.22., 1. o.

[3] HL L 345., 2001.12.29., 18. o.

[4] HL L 11., 1992.1.17., 14. o.

--------------------------------------------------

MELLÉKLET

A 94/92/EGK rendelet melléklete a Svájcra vonatkozó rész után a következő szöveggel egészül ki:

"Új-Zéland

1. Termékkategóriák:

a) feldolgozatlan mezőgazdasági növényi termékek, haszonállatok és feldolgozatlan állati termékek a 2092/91/EGK rendelet 1. cikke (1) bekezdésének a) pontja értelmében, a következők kivételével:

- olyan haszonállatok és állati termékek, amelyek átállításra utaló jelöléssel vannak ellátva, illetve amelyeket ilyen jelöléssel kívánnak ellátni,

- akvakultúratermékek;

b) emberi fogyasztásra szánt, feldolgozott mezőgazdasági növényi és állati termékek a 2092/91/EGK rendelet 1. cikke (1) bekezdésének b) pontja értelmében, a következők kivételével:

- olyan állati termékek, amelyek átállításra utaló jelöléssel vannak ellátva, illetve amelyeket ilyen jelöléssel kívánnak ellátni,

- akvakultúratermékeket tartalmazó termékek.

2. Származás:

Az 1. a) kategória termékeit és az 1. b) kategóriába tartozó termékek ökológiai termeléssel előállított összetevőit Új-Zélandon állították elő, illetve Új-Zélandra importálták:

- vagy az Európai Közösségből,

- vagy harmadik országból egy olyan rendszer keretében, amelyet a 2092/91/EGK rendelet 11. cikkének (1) bekezdése szerint egyenértékűnek ismertek el,

- vagy egy olyan harmadik országból, amelynek termelési előírásait és ellenőrzési rendszerét – a MAF által megállapított rendelkezéseknek megfelelően ezen ország illetékes hatósága által benyújtott garanciák és adatok alapján – a MAF biogazdálkodásból származó élelmiszerek hatósági minőségbiztosítására vonatkozó programjával ("Food Official Organic Assurance Programme") egyenértékűnek ismerték el, és feltéve, hogy csak az Új-Zélandon előállított, az 1. b) kategóriába tartozó – maximum 5 % mezőgazdasági eredetű terméket tartalmazó – termékekbe történő bedolgozásra szánt, ökológiai termeléssel előállított összetevők kerülnek behozatalra.

3. Ellenőrző szervezetek: BIO-GRO New Zealand; Certenz.

4. Tanúsítványt kibocsátó szervezet: Új-Zéland Mezőgazdasági és Erdészeti Minisztériuma (MAF).

5. A jegyzékben való feltüntetés érvényességének határideje: 2006. június 30."

--------------------------------------------------